**MINUTA**

**Încheiată cu ocazia dezbaterii publice din data de 25 aprilie 2024**

**a proiectului de OM privind aprobarea Listei zonelor de protecție strictă din parcurile naționale și naturale, din Rezervația Biosferei Delta Dunării și a zonelor strict protejate din Situl Patrimoniului Mondial UNESCO ”Păduri de fag primare și seculare din Carpați și alte regiuni ale Europei” și din pădurile virgine și cvasivirgine**

În data de 25.04.2024, între orele 10.00-12.00, s-a desfășurat dezbaterea publică a proiectului de OM privind aprobarea Listei zonelor de protecție strictă din parcurile naționale și naturale, din Rezervația Biosferei Delta Dunării și a zonelor strict protejate din Situl Patrimoniului Mondial UNESCO ”Păduri de fag primare și seculare din Carpați și alte regiuni ale Europei” și din pădurile virgine și cvasivirgine.

Dezbaterea a avut loc la sediul Ministerul Mediului, Sala de Consiliu (parter), din Bd. Libertăţii nr. 12, Bucureşti, iar în cadrul evenimentului au participat reprezentanți ai: MMAP – Direcția Generală Biodiversitate, comunităților locale din județul Argeș (membri ai Consiliului Județean, primari, reprezentantul Camerei de Comerț și Industrie Argeș), ONG-urilor de mediu interesate (Coaliția Natura 2000, Fundația Eco-Civica, Asociația Alianța pentru Combaterea Abuzurilor), Companiei Naționale de Administrare a Infrastructurii Rutiere, S.P.E.E.H. HIDROELECTRICA S.A., și ai societăților PRO BIODIVERSITAS S.R.L., OMNIA DEVELOPMENT S.R.L., din partea Prestatorului responsabil cu identificarea zonelor de protecție strictă conform contractului 119/2023 încheiat cu MMAP.

Dezbaterea a fost deschisă de către domnul Ilie Mihalache, director general al Direcței Generale Biodiversitate, Ministerul Mediului, Apelor și Pădurilor, care a prezentat proiectul de Ordin și contextul în care acesta a fost propus, și anume necesitatea atingerii jalonului 34 din PNRR, privind desemnarea zonelor de protecție strictă din arii naturale protejate cu Plan de management existent, precum și desemnarea zonelor de protecție strictă pentru pădurile virgine și cvasi-virgine și a pădurilor declarate situri UNESCO. Domnul director general a subliniat de la începutul dezbaterii faptul că Ordinul propus inventariază zonele care au deja un statut de protecție special la nivel național, urmând ca în următoarea etapă a proiectului să fie identificate și alte zone de protecție strictă din arii naturale protejate și din afara acestora, în scopul atingerii obiectivului de 10% stabilit în Strategia UE privind Biodiversitatea petru 2030. Pe parcursul dezbaterii publice, domnul Ilie Mihalache a răspuns tuturor observațiilor și punctelor de vedere semnalate de către participanți și a facilitat dialogul deschis între toți factorii interesați.

Domnul Marius Florinel Nicolaescu, vicepreședintele Consiliului Județean Argeș, a semnalat o suprapunere de 600 mp a zonelor de protecție strictă propuse prin Ordin, cu un proiect local ce vizează realizarea unei pârtii de schi în Valea Vâlsanului. Domnul vicepreședinte a adus în discuție temerile comunităților locale și ale investitorilor din județ cu privire la posibile dificultăți în dezvoltarea sectorului turistic, cauzate de declararea zonelor de protecție strictă. De asemenea, a atras atenția asupra necesității organizării de consultări publice la nivelul tuturor localităților în care se vor propune și alte zone de protecție strictă, pe lângă cele prevăzute în proiectul de ordin dezbătut. În cadrul unei intervenții ulterioare, a solicitat să afle care este situația actuală a suprafețelor de păduri virgine și cvasivirgine și cum va fi după aprobarea ordinului propus.

La dezbatere au participat și domnii primari din județul Argeș: Ion Ionescu – Primăria Cicănești și Ion Cojocaru – Primăria Nucșoara, care au susținut punctul de vedere al domnului vicepreședinte al Consiliului Județean Argeș și au subliniat, încă o dată, importanța comunităților locale în procesul de declarare a zonelor de protecție strictă și a faptului că protecția biodiversității trebuie să fie în acord cu dezvoltarea durabilă a comunităților.

Ulterior a luat cuvântul domnul Gabriel Dică, reprezentant al proiectului de dezvoltare a pârtiei de schi Molivișu, care a susținut faptul că în vecinătatea zonei vizate de proiect sunt numeroase arii naturale protejate fără planuri de management și a propus ca actualizarea acestora să sprijine interesul economic al unităților administrativ teritoriale. Dumnealui a precizat faptul că există posibilitatea ca prin declararea unor zone, fie de protecție strictă, fie noi arii naturale protejate, să se îngreuneze procesul de obținere a avizului SEA pentru proiecte și planuri și în viziunea dânsului, protejarea mediului ar trebui să fie un deziderat general la nivelul întregii țări, neexistând o utilitate în trasarea de limite a zonelor, a ariilor protejate.

Domnul Dumitru Grecu, consilier în cadrul Consiliului Județean Argeș și președinte al Asociației Turistice Transfăgărășan, a solicitat revizuirea zonelor de protecție strictă care se suprapun cu proiectul de dezvoltare a pârtiei de schi Molivișu și a adus în discuție potențialul turistic major al județului, din perspectiva posibilității creării unei infrastructuri de tipul pârtiilor de schi propuse pentru zona Capra – Bâlea. De asemenea, acesta iterează faptul că agenții economici au un rol important în suportul economic oferit la nivel local, respectiv național și opinia acestora ar trebui luată în considerare în procesul de declarare a zonelor de protecție strictă.

Domnul Cătălin Badea, reprezentant al Camerei de Comerț din Județul Argeș, consideră că prevederile legale ale Uniunii Eurepene referitoare la protecția mediului sunt transpuse într-un mod mult mai restrictiv în România, în contradicție cu principiile de dezvoltare durabilă. Cu titlu de exemplu, a menționat zonele de influență de 20 km din jurul proiectelor de investiții, pentru care se analizează potențialul impact în cadrul procedurii de evaluare adecvată, așa cum sunt definite prin Ordinul 1679/2023 pentru aprobarea Ghidului metodologic specific privind evaluarea adecvată a efectelor potenţiale ale planurilor/proiectelor din domeniile de interes.

În cadrul dezbaterii publice, au luat cuvântul și reprezentanții S.P.E.E.H. HIDROELECTRICA S.A., doamna Gabriela Dorojan, doamna Roxana Ionescu și domnul Vasile Schipor, care au semnalat prezența unor suprapuneri (4 neclarități, mare parte din cauza topologiei și geometriei care a fost utilizată, precizând că datele pe care Hidrolectrica le utilizează sunt măsurători de detaliu, exprimând ca și cauză precizia redusă a amenajamentelor silvice), între datele spațiale ale zonelor de protecție strictă propuse prin Ordin și amplasamentele proiectelor de amenajări hidrotehnice ale societății. Dumnealor au solicitat ca propunerile de zone de protecție strictă să țină cont de aceste amplasamente, având în vedere faptul că proiectele vizate sunt de interes național major pentru sectorul energetic din România. În acest sens, S.P.E.E.H. HIDROELECTRICA S.A. a transmis către Minister datele geospațiale ale amplasamentelor unităților hidrotehnice, rezultate în urma măsurătorilor topografice din teren. În plus, domnul Vasile Schipor a menționat faptul că suprafețele amenajărilor hidrotehnice au fost scoase deja din fondul forestier național. De asemenea, s-a propus o evaluare mai atentă a situației din teritoriu în ceea ce privește noile zonări ale parcurilor și zonele de protecție strictă. Dl director general al DGB a precizat că se va ține cont de suprapunereile dintre zonele din lista propusă și suprafața acumulărilor de apă, urmând ca după ce se vor face măsurători în teren să se clarifice definitiv aceste zone, dar nu pot fi excluse până la clarificări.

Domnul Dan Trifu, vicepreședinte al Fundației Eco-Civica și respectiv președinte al Coaliției Natura 2000, a fost de acord cu aprobarea ordinului, întrucât acesta nu afectează comunitățile locale, ci din contră pot atrage investiții și încurajează dezvoltarea durabilă a acestora, A scos în evidență procentul destul de mic de 0,6% în comparație cu ținta care trebuie atinsă. De asemenea, a subliniat faptul că în zona județului Argeș, zonele de protecție strictă propuse prin Ordin beneficiază și în prezent de un statut de protecție special, fiind incluse în catalogul pădurilor virgine și cvasivirgine și, în plus, acestea se află pe areale cu pante ridicate, care nu permit accesul în vederea exploatării sau utilizării zonei pentru alt tip de activități. De asemenea, a accentuat importanța progresării comunităților locale datorită existenței ariilor naturale protejate și strict protejate, dând exemplu, comuna Nucșoara sau Cârtișoara. Dumnealui consideră necesară implicarea ONG-urilor în dialogul cu comunitățile locale, astfel încât declararea zonelor de protecție strictă să se realizeze cu acordul informat al acestora.

Domnul Claudiu Dumitriu, președintele Asociației Alianța pentru Combaterea Abuzurilor, acceptă propunerea de ordin și consideră obligatorie adoptarea acestuia, mai ales că acest ordin nu scimbă cu nimic o situație de fapt a unor zone care sunt deja sub strictă protecție, considerând că acest proiect de ordin este promovat târziu și total insuficientDe asemenea, menționează că trebuie depus un efort suplimentar și susținut, astfel încât să se atingă obiectivele Strategiei UE pentru Biodiversitate 2030, și anume creșterea teritoriilor rețelei de arii naturale protejate cu 30% (obiectivul 30%) și declararea statutului de protecție strictă pentru o treime din suprafața acestora (obiectivul 10%). A fost solicitată integrarea în etapele următoare ale proiectului a coridoarelor ecologice și luarea în considerare a siturilor Natura 2000, care nu au încă plan de management elaborat. De asemenea, au fost făcute recomandări pentru integrarea în zonele de protecție strictă și a pădurilor încadrate în T1, neincluse încă în ordin. Domnul director general al DGBa recunoscut că este un procent mic dar este începutul și menționat că procesul de desemnare de zone de protecție este unul continuu, punctând că se vor face eforturi cât se poate să se ajungă la ținta din Strategia europeană.

Ecaterina Muscalu, reprezentant CNAIR, a semnalat suprapunerea corpurilor de pădure cu rețeaua de drumuri existente, fiind necesară păstrarea unei zone de protecție, de siguranță în cazul drumurilor naționale pentru mentenanță/întreținere și posibilitatea accesului la modernizare a acestora, urmând să fie transmis un set de informații cu privire la suprapunerile identificate, dând exemplu DN 7A în zona unei păduri virgineDomnul director general al DGB a specificat că este permisă reabilitarea/ mentenanță mai ales dacă sunt investiții de utilitate publică, de importanță națională. A solicitat ca CNAIR să transmită situațiile de suprapunere pentru verificare.

Alexandru Mexi, reprezentant al Institutului Național al Patrimoniului, susține proiectul de ordin și consideră că eventualele suprapuneri cu patrimoniul cultural și arheologic nu ar trebui să creeze probleme pe termen lung, măsurile de mediu fiind complementare celor de conservare a patrimoniului.

Domnul Marius Florinel Nicolaescu, vicepreședintele Consiliului Județean Argeș, a atras atenția asupra importanței acordării de eventuale compensații pentru proprietarii ale căror terenuri vor fi propuse și desemnate ca zone de protecție strictă, menționând că acordarea unor despăgubiri juste va contribui la o colaborare mai bună a proprietarilor de terenuri/ comunităților și la atingerea procentului de 10%. În acest sens, a intervenit și domnul reprezentantul ProBiodiversitas, al prestatorului proiectului PNRR, care a propus discuții suplimentare legate de compensații pentru proprietarii de fond forestier, în cadrul unor întâlniri viitoare, organizate la nivel local.

Din partea R.N.P. ROMSILVA R.A., a participat domnul Robert Pache, care nu a avut obiecții referitoare la proiectul de ordin dezbătut. Dumnealui a propus să se analizeze dacă definiția zonelor de protecție strictă este compatibilă cu caracteristicile ecologice ale tipului funcțional T2 și dacă lucrările silvice specifice pentru acest tip funcțional, vor mai fi permise în eventualitatea declarării lor ca zone de protecție strictă.

Pe parcursul dezbaterii publice, domnul director general, Ilie Mihalache a reiteat ținând cont de faptul că părerile exprimate au scos în evidență temerile că se conferă un nou statut și un grad de protecție mai mare, că în cazul acestor zone aflate pe lista proiectului de ordin nu primesc un grad de protecție mai restrictiv, ele fiind deja protejate ori prin Legea cadru privind regimul ariilor naturale protejate ori prin Codul Silvic, precizând că pădurile virgine și cvasivirgine au fost desemnate cu acordul proprietarilor. De asemenea, a subliniat că pentru viitoarele zone de protecție strictă care vor fi identificate, care vor fi trecute sub un grad de protecție și care vor face obiectul unui viitor act normativ pentru atingerea Jalonului 35, se vor face consultări în teren cu factorii interesați, proprietarii, administratorii de terenuri. În concluzia dezbaterii publice, s-a consemnat faptul că din propunerea de Ordin se vor analiza și se vorrectifica limite, dacă sunt motive pertinente, se vor analiza suprafețele care se suprapun cu datele furnizate de către reprezentanții comunităților locale din județul Argeș și S.P.E.E.H. HIDROELECTRICA S.A, precum și cele care vor fi transmise de CNAIR.

 Toți participanții la eveniment au fost de acord cu organizarea dezbaterilor publice la nivel local, în următoarea etapă a proiectului, care vizează declararea de noi zone de protecție strictă.

Minuta are atașată și lista participanților la dezbaterea publică, care nu se va face publică, conținând date personale.